AAV ขยายเส้นทางได้ตามแผนโบรกฯ แนะสะสม ชูเป้า 6.6 บ.
บล.เคทีบี (ประเทศไทย) ระบุว่า ราคาหุ้น AAV ถูกกดดันจากกรณี ICAO ติดธงแดงให้กับธุรกิจการบินของไทย ซึ่งผู้บริหารของ AAV เปิดเผยว่าบริษัทไม่ได้รับผลกระทบจากกรณีนี้ รวมทั้งยังสามารถขยายเส้นทางได้ตามแผนที่วางไว้ ขณะที่การท่องเที่ยวในช่วง 5 เดือนแรกกลับมาคึกคัก หากราคาหุ้นปรับตัวลดลงเป็นจังหวะสะสม ราคาเป้าหมาย 6.6 บ.
29 มิ.ย. 2558

บล.เคทีบี (ประเทศไทย) ระบุในบทวิเคราะห์ (29 มิ.ย.) ว่าบริษัท เอเชีย เอวิเอชั่น จำกัด (มหาชน) หรือ AAV ราคาหุ้นถูกกดดันมาตลอดจากกรณีที่ ICAO ติดธงแดงให้กับธุรกิจการบินของไทย ซึ่งผู้บริหารของ AAV เปิดเผยว่าบริษัทไม่ได้รับผลกระทบจากกรณีนี้แต่อย่างใด รวมทั้งยังสามารถขยายเส้นทางได้ตามแผนที่วางไว้ พร้อมเปิดเส้นทางใหม่ระหว่างประเทศเพิ่มเติม และในช่วงปลายปียังมีแผนในการรับเครื่องบินใหม่เพิ่มอีก 2 ลำ จนครบ 45 ลำภายในปีนี้
อีกทั้งยังมั่นใจในการรักษามาตรฐานความปลอดภัยสูงสุดของสายการบิน เนื่องจากการท่องเที่ยวในช่วง 5 เดือนแรกกลับมาคึกคัก มีนักท่องเที่ยวต่างชาติเดินทางเข้ามาท่องเที่ยวในไทยกว่า 12.44 ล้านคน ขยายตัวขึ้นจากช่วงเดียวกันของปีก่อน 24.72 % ซึ่งเป็นปัจจัยด้านบวกต่อธุรกิจสายการบิน โดยในไตรมาส 1/58 บริษัทมีรายได้ 7,947 ล้านบาท และมีกำไร 506 ล้านบาท หากราคาหุ้นปรับตัวลดลงเห็นว่าเป็นจังหวะที่น่าสะสมหุ้นตัวนี้ไว้ ให้ราคาเป้าหมาย 6.6 บาท